Voortrekkermonument oop vir sake ná rooftogFoto: Verskaf Sake gaan voort soos normaal by die Voortrekkermonument in Pretoria ná ŉ gewapende rooftog Dinsdagoggend. ŉ Veiligheidswag wat aan diens was by die hoofhek van die monument in Eeufeesweg is Dinsdag in die vroeë oggendure deur drie mans oorval. Volgens Geraldine Paulsen, woordvoerder van die monument, het die rowers eers ŉ motor by Fonteinedal probeer kaap, maar dit het misluk waarna hulle by die monument toegeslaan het. “Twee van die verdagtes was gewapen en die rowers het tydens die voorval die venster van die hekkantoor gebreek en die kasregister en rekenaarskerm gesteel. Hulle kon nie die rekenaar se hardeskyf steel nie. Hulle het ook die kamera by die hoofhek verwoes.” Geen kontant word snags in die hekkantoor of kantore op die terrein van die Voortrekkermonument gehou nie. “Die rowers het ook die hekwag se persoonlike besittings geneem. Hy is gelukkig nie ernstig beseer nie.” Paulsen het gesê die polisie was reeds vroegoggend op die toneel. “Volgens die hekwag was die mans nie Suid-Afrikaanse burgers nie. Ten spyte van die feit dat die rowers die kamera by die hek vernietig het, kon die polisie duidelike foto’s van die drie rowers aflaai.” Die monument gaan intussen vandag voort met normale sake-ure en besoekers kan steeds van die hoofhek gebruik maak om toegang tot die monument se terrein te kry.